preklad

Protokol o zachovaní a trvalo udržateľnom využívaní biologickej a krajinnej diverzity k Rámcovému dohovoru o ochrane a trvalo udržateľnom rozvoji Karpát uzavretému v Kyjeve 22. mája 2003 

Zmluvné strany tohto protokolu:

- v zhode so svojimi úlohami vyplývajúcimi z Rámcového dohovoru o ochrane a trvalo udržateľnom rozvoji Karpát, ďalej len „Karpatský dohovor“ (Kyjev, 2003), pre realizáciu komplexnej politiky a spolupráce za účelom ochrany a trvalo udržateľného rozvoja Karpát,

- uvedomujúc si skutočnosť, že začatie a stupňovanie niektorých ľudských činností počas posledných desaťročí viedlo k významným zmenám v biologickej a krajinnej diverzite Karpát, ktoré sú prirodzeným biotopom mnohých rozmanitých rastlinných a živočíšnych druhov,

-  s cieľom zmierniť ohrozovanie biologickej a krajinnej diverzity Karpát	a presadzovať trvalo  udržateľné využívanie ich prírodných zdrojov,

- v súlade so svojimi záväzkami podľa článku 4 Rámcového dohovoru o ochrane a trvalo udržateľnom rozvoji Karpát,

- zohľadňujúc, že všetky zmluvné strany protokolu sú zmluvnými stranami Dohovoru o biologickej diverzite (Rio de Janeiro, 1992), Dohovoru o ochrane európskych voľne žijúcich organizmov a prírodných stanovíšť (Bern, 1979), Dohovoru o medzinárodnom obchode s ohrozenými druhmi voľne žijúcich živočíchov a rastlín (Washington, 1973), Dohovoru o mokradiach majúcich medzinárodný význam najmä ako biotopy vodného vtáctva (Ramsar, 1971) a Dohovoru o ochrane svetového kultúrneho a prírodného dedičstva (Paríž, 1972),

- berúc na vedomie ďalšie relevantné dohovory a zmluvy, osobitne Dohovor o ochrane sťahovavých druhov voľne žijúcich živočíchov (Bonn, 1979), Európsky dohovor o krajine (Florencia, 2000), Dohovor o hodnotení vplyvov na životné prostredie presahujúcich štátne hranice (Espoo, 1991) a Dohovor o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia (Aarhus, 1998),

- zohľadňujúc právny rámec ochrany prírody a zachovania biodiverzity v Európskom   spoločenstve,

- uznávajúc úsilie a úspechy v rámci Rady Európy smerujúce k ochrane ekosystémov, biotopov, druhov, ich genetickej rozmanitosti a krajiny v Európe,

- s cieľom zabezpečiť efektívnejšiu implementáciu existujúcich právnych nástrojov 
 a vychádzajúc z ďalších medzinárodných programov,

-  vedomé si faktu, že úsilie na ochranu, udržiavanie a trvalo udržateľné obhospodarovanie prírodných zdrojov Karpát nemôže byť dosiahnuté iba jednou krajinou samotnou a vyžaduje regionálnu spoluprácu,

-  vedomé si faktu, že ekosystémy presahujú štátne hranice a vedomé si pridanej hodnoty cezhraničnej spolupráce pri dosahovaní ekologickej súdržnosti, 

- rozhodnuté spolupracovať pri zachovaní, obnove a trvalo udržateľnom využívaní biologickej a krajinnej diverzity Karpát 

dohodli sa na tomto:

Kapitola I
Ciele, geografická pôsobnosť a definície

Článok 1
Všeobecné ciele a princípy

1.	Cieľom Protokolu o zachovaní a trvalo udržateľnom využívaní biologickej a krajinnej diverzity (ďalej len „Protokol“) je zlepšovať ochranu, obnovovanie a trvalo udržateľné vyžívanie biologickej a krajinnej diverzity Karpát, prinášajúc prospech súčasnej a budúcim generáciám.

2.	Pre dosiahnutie vyššie uvedených cieľov budú zmluvné strany harmonizovať a koordinovať svoje úsilie a spolupracovať na ochrane, udržiavaní a trvalo udržateľnom využívaní prírodných a poloprírodných biotopov a zabezpečovať ich kontinuitu a konektivitu pri obnovovaní degradovaných biotopov, ochrane a trvalo udržateľnom využívaní druhov rastlinstva a živočíšstva charakteristických pre Karpaty, obzvlášť pri ochrane ohrozených alebo endemických druhov a veľkých šeliem.

3.	Zmluvné strany budú preto spolupracovať najmä pri:
a)	vypracovávaní, harmonizácii a implementácii relevantných programov starostlivosti zameraných na dosiahnutie spoločných štandardov pre ochranu a trvalo udržateľné využívanie biotopov a druhov,
b)	prevencii pred zavedením inváznych nepôvodných druhov, ktoré môžu ohroziť ekosystémy, biotopy alebo druhy pôvodné v Karpatoch, pri ich regulácii alebo vyhubení,
c)	prevencii pred uvoľňovaním geneticky modifikovaných organizmov, ktoré môžu ohroziť ekosystémy, biotopy alebo pôvodné druhy Karpát a pri ich kontrole,
d)	vypracovaní a/alebo presadzovaní kompatibilných indikátorov biodiverzity a monitorovacích systémov,
e)	vypracovaní a/alebo presadzovaní koordinovaných regionálnych inventarizácií druhov a biotopov,
f)	vypracovaní a/alebo presadzovaní koordinovaných vedeckých výskumných programov a projektov,
g)	zriaďovaní ekologických sietí v Karpatoch a zlepšovaní ochrany a trvalo udržateľného manažmentu biologickej a krajinnej diverzity v oblastiach mimo chránených území, 
h)	integrovaní cieľov ochrany a trvalo udržateľného využívania biologickej a krajinnej rozmanitosti do ďalších odvetvových politík.

Článok 2
Geografická pôsobnosť

1.	Protokol sa týka regiónu Karpát (ďalej len „Karpaty“) tak, ako je definovaný Konferenciou zmluvných strán.
2.	Každá zmluvná strana môže rozšíriť uplatňovanie Protokolu na ďalšie časti svojho štátneho územia formou vyhlásenia u depozitára.

Článok 3
Definície

Pre účely Protokolu:
a)	„biologická diverzita“ znamená variabilitu medzi žijúcimi organizmami, ktorá zahrňuje diverzitu v rámci druhov, medzi druhmi a ekosystémov,
b)	„hraničná oblasť“ znamená oblasť pod jurisdikciou príslušnej zmluvnej strany v blízkosti štátnej hranice s inou zmluvnou stranou, kde činnosti vykonávané na jednej strane štátnej hranice majú v závislosti od charakteru konkrétnej činnosti pravdepodobne priamy alebo nepriamy a  negatívny alebo pozitívny vplyv na životné prostredie na druhej strane štátnej hranice,
c)	„Karpatská sústava chránených území“ znamená tematický systém spolupráce medzi chránenými územiami v Karpatoch,
d)	„ochrana“ znamená sériu opatrení vyžadovaných pre udržanie prírodných biotopov a populácií druhov voľne žijúceho živočíšstva a voľne rastúceho rastlinstva v priaznivom stave ochrany,
e)	„Konferencia zmluvných strán“ znamená Konferenciu zmluvných strán Karpatského dohovoru,
f)	„degradovaný biotop“ znamená biotop so zníženou kvalitou alebo hodnotou ekologických funkcií v dôsledku rozmanitých vplyvov, akými sú znečisťovanie, využívanie zdrojov nie trvalo udržateľným spôsobom, invázne nepôvodné druhy atď.,
g)	„ekologická sieť“ znamená systém území, ktoré sú ekologicky a fyzicky prepojené, pozostávajúci z jadrových území, koridorov a nárazníkových zón,
h)	„ohrozené druhy“ znamenajú druhy v nebezpečenstve vyhynutia v celom alebo v podstatnej časti areálu ich výskytu,
i)	„endemické druhy“ znamenajú pôvodné a jedinečné druhy na definovanom mieste alebo v regióne,
j)	„invázne nepôvodné druhy“ znamenajú nepôvodné druhy úmyselne alebo nezámerne introdukované mimo ich prirodzených biotopov, kde sa usídlili, rozmnožujú sa a šíria spôsobmi, ktoré vyvolávajú škody na nimi obývanom stanovišti,
k)	„krajina“ znamená oblasť, ako je vnímaná ľuďmi, ktorej charakter je výsledkom činnosti a interakcie prírodných a/alebo ľudských faktorov,
l)	„krajinná diverzita“ znamená variabilitu medzi typmi krajiny,
m)	„pôvodné druhy“ znamenajú druhy pôvodné v danom regióne alebo ekosystéme,
n)	„prírodný biotop“ znamená suchozemskú alebo vodnú oblasť odlíšenú geografickými, abiotickými a biotickými charakteristikami, kde sa organizmus alebo populácia prirodzene vyskytuje,
o)	„pozorovateľ“ znamená pozorovateľa definovaného podľa článku 14 odseku 5 Karpatského dohovoru,
p)	„zmluvné strany“ znamenajú zmluvné strany Protokolu,
q)	„chránené územie“ znamená geograficky definované územie, ktoré je vyhlásené a spravované tak, aby boli dosiahnuté osobitné ciele ochrany,
r)	„obnova“ znamená návrat ekosystému alebo biotopu k jeho pôvodnej štruktúre, prirodzenej skladbe druhov a prírodných funkcií,
s)	„poloprírodný biotop“ znamená biotop, ktorý bol modifikovaný a je udržiavaný činnosťou človeka, ale stále sa v ňom zdržiavajú druhy, ktoré sa prirodzene vyskytujú v oblasti,
t)	„trvalo udržateľné využívanie“ znamená využívanie zložiek biologickej diverzity spôsobom a v rozsahu, ktorý nevedie k dlhodobému poklesu biologickej diverzity, a tým sa zachováva jej potenciál pre to, aby spĺňal potreby a ašpirácie súčasnej a budúcich generácií,
u)	„cezhraničné chránené územie“ znamená oblasť zloženú z dvoch alebo viacerých chránených území umiestených na teritóriu dvoch alebo viacerých zmluvných strán, priľahlých k štátnej hranici, pričom každé je pod jurisdikciou príslušnej zmluvnej strany.

KAPITOLA II
VŠEOBECNÉ POVINNOSTI

Článok 4
Politiky zamerané na zachovanie, obnovu a trvalo udržateľné využívanie biologickej a krajinnej diverzity Karpát

Každá zmluvná strana vypracuje a implementuje politiky a stratégie na svojom štátnom území, ktoré majú za cieľ ochranu, obnovu a trvalo udržateľné využívanie biologickej a krajinnej diverzity Karpát berúc pritom do úvahy politiky a stratégie vypracované a implementované inými zmluvnými stranami.

Článok 5
Integrovanie cieľov zachovania, obnovy a trvalo udržateľného využívania biologickej a krajinnej diverzity Karpát do odvetvových politík

1.	Zmluvné strany vezmú do úvahy ciele Protokolu pri ich ďalších politikách, osobitne v územnom plánovaní a manažmente krajinných zdrojov, vodnom hospodárstve a správe povodí, poľnohospodárstve a lesnom hospodárstve, doprave a infraštruktúre, cestovnom ruchu, priemysle a energetike.
2.	Zmluvné strany budú spolupracovať na integrovaní cieľov ochrany a trvalo udržateľného využívania biologickej a krajinnej diverzity do ďalších regionálnych alebo globálnych odvetvových politík a stratégií, ktoré môžu mať vplyv na ochranu a trvalo udržateľné využívanie biologickej a krajinnej diverzity v Karpatoch.

Článok 6
Účasť regionálnych a miestnych orgánov a ostatných zainteresovaných subjektov

1.	Každá zmluvná strana prijme opatrenia, ktoré v  existujúcom inštitucionálnom rámci umožnia koordináciu a spoluprácu medzi zainteresovanými inštitúciami a regionálnymi a miestnymi orgánmi tak, aby podporila spoločnú zodpovednosť, osobitne pri rozvoji a zvyšovaní synergie pri implementovaní politík na zachovanie, obnovu a trvalo udržateľné využívanie biologickej a krajinnej diverzity Karpát a z toho vyplývajúcich opatrení.
2.	Každá zmluvná strana prijme opatrenia na zapojenie regionálnych a miestnych orgánov a ostatných zainteresovaných subjektov do vypracovania  a implementácie týchto politík a opatrení.

Článok 7
Medzinárodná spolupráca

1.	Zmluvné strany budú podporovať aktívnu spoluprácu medzi kompetentnými inštitúciami a organizáciami na medzinárodnej úrovni s ohľadom na ochranu, obnovu a trvalo udržateľné využívanie biologickej a krajinnej diverzity Karpát.
2.	Zmluvné strany budú napomáhať spolupráci medzi regionálnymi a miestnymi orgánmi v Karpatoch na medzinárodnej úrovni a budú hľadať riešenia spoločných problémov na najvhodnejšej úrovni.

KAPITOLA III
OSOBITNÉ OPATRENIA

Článok 8
Ochrana, udržiavanie, obnova a trvalo udržateľné využívanie
prírodných a poloprírodných biotopov

1.	Konferencia zmluvných strán prijme zoznam ohrozených prírodných a poloprírodných typov biotopov pôvodných pre Karpaty (Karpatský červený zoznam biotopov).
2.	Každá zmluvná strana prijme opatrenia na území svojho štátu s cieľom  zabezpečiť dlhodobú ochranu, obnovu a trvalo udržateľné využívanie prírodných biotopov v Karpatoch, s osobitným zameraním na ohrozené biotopy, ako sú definované v článku 8 odseku 1.
3.	Každá zmluvná strana prijme na území svojho štátu opatrenia s cieľom  zabezpečiť udržiavanie alebo obnovu a trvalo udržateľné využívanie poloprírodných biotopov 
v Karpatoch s osobitným zameraním na ohrozené biotopy, ako sú definované v článku 8 odsek 1.

Článok 9
Kontinuita a konektivita prírodných a  poloprírodných biotopov,
ekologická sieť v Karpatoch

1.	Každá zmluvná strana prijme na území svojho štátu opatrenia s cieľom zlepšiť a zabezpečiť kontinuitu a prepojenosť prírodných a poloprírodných biotopov v Karpatoch a tak umožniť rozptyl a migráciu populácií voľne žujúcich druhov, osobitne veľkých šeliem a genetickú výmenu medzi takýmito populáciami.
2.	Každá zmluvná strana bude udržiavať, spravovať a ak to bude potrebné, rozširovať existujúce chránené územia na území svojho štátu v Karpatoch a  podporovať vyhlasovanie a starostlivosť o nové chránené územia v Karpatoch.
3.	Zmluvné strany budú spolupracovať na založení ekologickej siete v Karpatoch, zloženej z chránených území a ďalších území významných pre biologickú a krajinnú diverzitu Karpát a pre spojitosť tejto siete.

Článok 10
Obnovovanie degradovaných biotopov

Každá zmluvná strana prijme na území svojho štátu opatrenia s cieľom obnovovať degradované biotopy v Karpatoch.

Článok 11
Ochrana a trvalo udržateľné využívanie druhov flóry a fauny Karpát

Každá zmluvná strana prijme na území svojho štátu opatrenia s cieľom zabezpečiť dlhodobú ochranu a trvalo udržateľné využívanie druhov rastlín a živočíchov pôvodných v Karpatoch.

Článok 12
Ochrana ohrozených druhov vrátane endemických druhov a veľkých šeliem v Karpatoch

1.	Konferencia zmluvných strán prijme zoznam ohrozených pôvodných druhov rastlín a živočíchov v Karpatoch (Karpatský červený zoznam druhov) založený na medzinárodne uznaných princípoch a kritériách.
2.	Každá zmluvná strana prijme na území svojho štátu opatrenia s cieľom zabezpečiť dlhodobú ochranu alebo trvalo udržateľné využívanie a zlepšenie stavu ohrozených druhov, vrátane endemických druhov rastlinstva a živočíšstva pôvodných v Karpatoch a veľkých šeliem, ktoré môžu vyžadovať programy starostlivosti a programy záchrany.
3.	Zmluvné strany budú spolupracovať na aktivitách smerujúcich k reštitúcii pôvodných druhov živočíšstva a rastlinstva.

Článok 13
Prevencia pred introdukciou  inváznych nepôvodných druhov a/alebo geneticky modifikovaných organizmov ohrozujúcich ekosystémy, biotopy alebo druhy, ich kontrola alebo vyhubenie

1.	Každá zmluvná strana bude presadzovať politiku smerujúcu k prevencii introdukcie alebo vypúšťania inváznych nepôvodných druhov a/alebo geneticky modifikovaných organizmov, ktoré môžu mať nepriaznivý vplyv na životné prostredie, čo môže ovplyvniť biologickú diverzitu, ekosystémy, biotopy alebo druhy Karpát vrátane včasného varovania o výskyte nových inváznych nepôvodných druhov na svojom území.
2.	Každá zmluvná strana prijme na území svojho štátu opatrenia s cieľom predchádzať introdukcii alebo vypúšťaniu druhov uvedených v odseku 1 a ak to bude potrebné, regulovať alebo vyhubiť takéto druhy.

Článok 14
Karpatská sústava chránených území

1.	Zmluvné strany budú podporovať a umožňovať spoluprácu v rámci Karpatskej sústavy chránených území zriadenej Konferenciou zmluvných strán a podporovať správy chránených území, aby sa zúčastňovali spolupráce v rámci tejto sústavy.
2.	Konferencia zmluvných strán uzná územia, ktoré sú súčasťou Karpatskej sústavy chránených území a schváli kompetencie tejto sústavy.

Článok 15
Zlepšovanie ochrany a trvalo udržateľného obhospodarovania území mimo chránených území

1.	Každá zmluvná strana  prijme na území svojho štátu opatrenia s cieľom zlepšovať ochranu a trvalo udržateľné obhospodarovanie v územiach mimo chránených území 
v Karpatoch.
2.	Každá zmluvná strana bude umožňovať koordináciu a spoluprácu medzi všetkými relevantnými zainteresovanými subjektmi, aby sa zlepšila ochrana a trvalo udržateľné hospodárenie v oblastiach mimo chránených území v Karpatoch, osobitne s cieľom zlepšenia a zabezpečenia prepojenia medzi existujúcimi chránenými územiami a ostatnými územiami a biotopmi významnými pre biologickú a krajinnú diverzitu Karpát.

Článok 16
Konzultácie, harmonizácia a koordinácia opatrení prijatých v hraničných oblastiach

1.	Každá zmluvná strana bude zosúlaďovať a koordinovať opatrenia prijaté vo svojich hraničných oblastiach v Karpatoch, zamerané na dosiahnutie cieľov uvedených 
v článku 1 odsekoch 2 a 3, so susednou zmluvnou stranou, osobitne v cezhraničných chránených územiach.
2.	Zmluvné strany budú spolupracovať v rámci existujúcich cezhraničných chránených území v Karpatoch a zosúlaďovať ciele starostlivosti a použité opatrenia a ak to bude potrebné, podporovať rozširovanie existujúcich cezhraničných chránených území alebo vytváranie nových cezhraničných chránených území v Karpatoch.
3.	V prípade, že sa prirodzený biotop ohrozených druhov nachádza na obidvoch stranách štátnej hranice medzi zmluvnými stranami, takto dotknuté zmluvné strany budú spolupracovať na zabezpečení ochrany a, ak to bude nevyhnutné, zlepšení stavu týchto druhov a ich prirodzených biotopov.

Článok 17
Vypracovanie a implementácia plánov starostlivosti

1.	Každá zmluvná strana vypracuje a bude implementovať plány starostlivosti s cieľom zabezpečiť dlhodobú ochranu, udržiavanie alebo obnovu, kontinuitu, konektivitu a trvalo udržateľné využívanie prírodných a poloprírodných biotopov, obnovovanie degradovaných biotopov, rovnako ako dlhodobú ochranu a trvalo udržateľné využívanie druhov živočíšstva a rastlinstva pôvodného pre Karpaty.
2.	Každá zmluvná strana bude umožňovať koordináciu a spoluprácu medzi inštitúciami, regionálnymi a miestnymi orgánmi a ostatnými zainteresovanými subjektmi priamo zapojenými do implementácie plánov starostlivosti uvedených v odseku 1 tak, aby sa podporovala spoločná zodpovednosť.

Článok 18
Kompatibilné monitorovanie a informačné systémy

1.	Zmluvné strany budú spolupracovať na harmonizácii svojich environmentálnych monitorovacích systémov v Karpatoch, ktoré povedú k dosiahnutiu cieľov Protokolu.
2.	Zmluvné strany budú spolupracovať na rozvoji spoločného informačného systému o biologickej a krajinnej diverzite v Karpatoch.
3.	Každá zmluvná strana bude spolupracovať na zabezpečení toho, aby národné výsledky štátneho výskumu boli integrované do spoločného informačného systému.

Článok 19
Koordinovaný vedecký výskum a výmena informácií

1.	Každá zmluvná strana bude uľahčovať koordináciu vedeckého výskumu vykonávaného na jej území alebo vedeckými inštitúciami tejto zmluvnej strany s ohľadom na ochranu, obnovu a trvalo udržateľné využívanie biologickej a krajinnej diverzity Karpát.
2.	Zmluvné strany budú spolupracovať na presadzovaní a harmonizácii výskumných programov a projektov, ktoré povedú k dosiahnutiu cieľov Protokolu.
3.	Zmluvné strany budú uľahčovať medzinárodnú spoluprácu medzi vedeckými inštitúciami s ohľadom na ochranu, obnovu a trvalo udržateľné využívanie biologickej a krajinnej diverzity Karpát, osobitne na harmonizácii monitorovacích systémov, poskytovaní a harmonizácii databáz a realizovaní spoločných výskumných programov a projektov v Karpatoch.
4.	Zmluvné strany budú spolupracovať na rozširovaní výsledkov vedeckého výskumu, ktoré sa vzťahujú k cieľom Protokolu.
5.	Zmluvné strany budú podporovať koordinovanú regionálnu inventarizáciu druhov a biotopov Karpát.
6.	Každá zmluvná strana si bude vymieňať informácie a skúsenosti o metódach vzťahujúcich sa k činnostiam vymenovaným v článku 1 odsekoch 2 a 3 s ďalšími zmluvnými stranami.
7.	Každá zmluvná strana si bude vymieňať informácie o stratégiách a politikách majúcich za cieľ zachovanie, obnovu a trvalo udržateľné využívanie biologickej a krajinnej diverzity v Karpatoch s ďalšími zmluvnými stranami.

Článok 20
Spoločné programy a projekty

Každá zmluvná strana sa bude podľa svojich potrieb a možností zúčastňovať na spoločných programoch, projektoch venovaných činnostiam vymenovaným v článku 1 odsekoch 2 a 3, ktoré budú spoločne realizované zmluvnými stranami v Karpatoch.

KAPITOLA IV
IMPLEMENTÁCIA, MONITOROVANIE A VYHODNOCOVANIE

Článok 21
Implementácia

1.	Každá zmluvná strana podnikne príslušné legislatívne a administratívne opatrenia pre zabezpečenie implementácie ustanovení Protokolu a monitorovanie účinnosti týchto opatrení.
2.	Každá zmluvná strana preskúma možnosti podporovania, prostredníctvom finančných opatrení, implementácie ustanovení Protokolu.
3.	Konferencia zmluvných strán vypracuje a prijme Strategický akčný plán pre implementáciu Protokolu.

Článok 22
Prevencia pred nepriaznivými vplyvmi na biologickú a krajinnú diverzitu

1.	Zmluvné strany budú uplatňovať princípy obozretnosti a prevencie pri vyhodnocovaní a braní do úvahy možného priameho alebo nepriameho, krátkodobého alebo dlhodobého ovplyvnenia vrátane kumulatívneho efektu projektov a činností, ktoré majú pravdepodobne nepriaznivé vplyvy na biologickú a krajinnú diverzitu Karpát. V tomto ohľade zmluvné strany vykonajú príslušné hodnotenie možného nepriaznivého vplyvu projektov, plánov a činností na biotopy a druhy vrátane cezhraničného vplyvu.
2.	Každá zmluvná strana ustanoví podmienky a kritériá vrátane relevantných nápravných a kompenzačných opatrení, podľa ktorých budú schvaľované politiky, projekty a činnosti s potenciálne nepriaznivými vplyvmi na biologickú a krajinnú diverzitu.

Článok 23
Tradičné znalosti a postupy

Pri implementácii Protokolu zmluvné strany vykonajú opatrenia pre uchovanie a presadzovanie znalostí spojených s tradíciami, osobitne vzorov trvalo udržateľného využívania krajiny, postupov obhospodarovania zdrojov územia, miestnych plemien domácich zvierat a kultivarov pestovaných rastlín a pre trvalo udržateľné využívanie rastlín voľne rastúcich v prírode.

Článok 24
Vzdelávanie, informovanosť a verejná osveta

1.	Zmluvné strany budú presadzovať vzdelávanie, informovanosť a zvyšovanie povedomia verejnosti vzhľadom k cieľom, opatreniam a implementácii Protokolu.
2.	Zmluvné strany zabezpečia prístup verejnosti k informáciám vzťahujúcim sa k implementácii Protokolu.

Článok 25
Stretnutia zmluvných strán

1.	Konferencia zmluvných strán Karpatského dohovoru bude slúžiť ako stretnutie zmluvných strán Protokolu.
2.	Zmluvné strany Karpatského dohovoru, ktoré nie sú zmluvnými stranami Protokolu, sa môžu zúčastňovať ako pozorovatelia na zasadnutí Konferencie zmluvných strán slúžiacej ako stretnutie zmluvných strán Protokolu. Pokiaľ Konferencia zmluvných strán slúži ako stretnutie zmluvných strán Protokolu, rozhodnutia podľa Protokolu sa budú vzťahovať len na jeho zmluvné strany.
3.	Pokiaľ Konferencia zmluvných strán slúži ako stretnutie zmluvných strán Protokolu, ľubovoľný člen byra Konferencie zmluvných strán zastupujúci zmluvnú stranu dohovoru, ale v tom istom čase nie zmluvnú stranu Protokolu, bude nahradený členom, ktorý bude zvolený spomedzi zmluvných strán Protokolu.
4.	Rokovací poriadok Konferencie zmluvných strán sa bude uplatňovať mutatis mutandis na stretnutie zmluvných strán Protokolu, pokiaľ sa na Konferencii zmluvných strán slúžiacej ako stretnutie zmluvných strán Protokolu nerozhodne konsenzom inak.
5.	Prvé zasadnutie Konferencie zmluvných strán, slúžiace ako stretnutie zmluvných strán Protokolu zvolá sekretariát v súvislosti s prvým zasadnutím Konferencie zmluvných strán, ktoré je naplánované po dátume nadobudnutia platnosti Protokolu. Následné riadne zasadnutia Konferencie zmluvných strán, slúžiace ako stretnutie zmluvných strán Protokolu, sa uskutočnia v spojení s riadnymi zasadnutiami Konferencie zmluvných strán, ak nerozhodne inak Konferencia zmluvných strán slúžiaca ako stretnutie zmluvných strán Protokolu. 
6.	Konferencia zmluvných strán slúžiaca ako stretnutie zmluvných strán Protokolu uskutoční, v rámci svojho mandátu, rozhodnutia nevyhnutné k presadzovaniu jeho účinnej implementácie. Bude plniť funkcie určené jej Protokolom a bude:
a)	dávať odporúčania o ľubovoľných záležitostiach nevyhnutných pre implementáciu Protokolu,
b)	ustanovovať také podriadené orgány, aké sa považujú za nevyhnutné pre implementáciu Protokolu,
c)	zvažovať a prijímať podľa požiadaviek zmeny Protokolu, ktoré sa považujú za nevyhnutné pre implementáciu Protokolu a
d)	plniť také ďalšie funkcie, ktoré sa vyžadujú  pre implementáciu Protokolu.

Článok 26
Sekretariát

1.	Sekretariát zriadený článkom 15 Karpatského dohovoru bude slúžiť ako sekretariát Protokolu.
2.	Článok 15, odsek 2 Karpatského dohovoru o funkciách sekretariátu sa uplatní mutatis mutandis na Protokol.

Článok 27
Podriadené orgány

1.	Akýkoľvek podriadený orgán ustanovený Karpatským dohovorom alebo podľa neho, môže v závislosti od rozhodnutia Konferencie zmluvných strán slúžiacej ako stretnutie zmluvných strán Protokolu, slúžiť Protokolu, v takomto prípade stretnutie zmluvných strán špecifikuje, ktoré funkcie má vykonávať tento orgán.
2.	Zmluvné strany Karpatského dohovoru, ktoré nie sú zmluvnými stranami Protokolu sa môžu zúčastňovať ako pozorovatelia na stretnutiach ľubovoľných takýchto podriadených orgánov. Pokiaľ podriadený orgán Karpatského dohovoru slúži ako podriadený orgán Protokolu, rozhodnutia podľa Protokolu sa vzťahujú len na zmluvné strany Protokolu.
3.	Pokiaľ podriadený orgán Karpatského dohovoru vykonáva svoje funkcie podľa záležitostí vzťahujúcich sa k Protokolu, ktorýkoľvek člen byra tohto podriadeného orgánu zastupujúci zmluvnú stranu Karpatského dohovoru, ale v tom istom čase nie zmluvnú stranu Protokolu, môže byť nahradený členom, ktorý bude zvolený spomedzi zmluvných strán Protokolu.

Článok 28
Monitorovanie súladu s povinnosťami

1.	Zmluvné strany budú pravidelne podávať správy Konferencii zmluvných strán o opatreniach vzťahujúcich sa k Protokolu a o výsledkoch prijatých opatrení. Konferencia zmluvných strán určí intervaly a formát, v ktorých sa musia správy predkladať.
2.	Pozorovatelia môžu predložiť akúkoľvek informáciu alebo správu o implementácii a súlade s ustanoveniami Protokolu Konferencii zmluvných strán a/alebo Implementačnej komisii Karpatského dohovoru (ďalej len „Implementačná komisia“).
3.	Imlementačná komisia bude zhromažďovať, vyhodnocovať a analyzovať informácie relevantné k implementácii Protokolu a monitorovať súlad zmluvných strán s ustanoveniami Protokolu.
4.	Imlementačná komisia predloží Konferencii zmluvných strán odporúčania pre implementáciu a nevyhnutné opatrenia pre súlad s Protokolom.
5.	Konferencia zmluvných strán prijme alebo odporučí nevyhnutné opatrenia.

Článok 29
Vyhodnotenie účinnosti ustanovení

1.	Zmluvné strany budú pravidelne preverovať a vyhodnocovať účinnosť ustanovení Protokolu. Konferencia zmluvných strán môže zvážiť prijatie vhodných zmien k Protokolu, ak to bude nevyhnutné pre dosiahnutie jeho cieľov.
2.	Zmluvné strany budú podporovať zapájanie miestnych orgánov a ďalších zainteresovaných subjektov do tohto procesu podľa paragrafu 1.

KAPITOLA V
ZÁVEREČNÉ USTANOVENIA

Článok 30
Väzby medzi Karpatským dohovorom a Protokolom

1.	Tento Protokol je protokolom Karpatského dohovoru v zmysle jeho článku 2 odseku 3 a ďalších relevantných článkov Karpatského dohovoru.
2.	Protokol bude otvorený na podpis u depozitára od 19. júna 2008 do 19. júna 2009.
3.	Ustanovenia článkov 19, 20, 21 odsekov 2 až  4 a článku 22 Karpatského dohovoru o nadobudnutí platnosti, zmenách a odstúpení z Protokolu a o riešení sporov sa uplatnia mutatis mutandis na Protokol. Len zmluvná strana Karpatského dohovoru sa môže stať zmluvnou stranou Protokolu.

Článok 31
Výhrady

K tomuto Protokolu nie je možné uplatniť žiadne výhrady. 

Článok 32
Depozitár

Depozitárom tohto protokolu je vláda Ukrajiny.

Dané v Bukurešti dňa 19. júna 2008 v jednom origináli v anglickom jazyku.

Originál Protokolu bude uložený u depozitára, ktorý bude distribuovať overené kópie všetkým zmluvným stranám.

Na dôkaz tohto podpísaní, príslušne na to splnomocnení, podpísali tento Protokol.  

Za vládu Českej republiky

Za vládu Maďarskej republiky

Za vládu Poľskej republiky

Za vládu Rumunska

Za vládu Srbska

Za vládu Slovenskej republiky

Za vládu Ukrajiny